Meer as 2 220 vas in W-Kaap wat reëls oortree | Netwerk24
Deur Warda Meyer 05 April 2020 12:12
Kenny Africa, provinsiale verkeershoof, sê in baie gevalle het mense eenvoudig net nie die regulasies nagekom nie en was hulle sonder die nodige permitte op straat.
"Die meeste sondaars was in die Kaapstadse metro waar 1 004 mense toegesluit is, gevolg deur die Eden-distrik waar 423 mense agter tralies is."
Africa sê in die Kaapse Wynland is 306 mense in hegtenis geneem, aan die Weskus 245, in die Overberg 188 en in die Sentraal-Karoo 61 mense.
"Daar is steeds mense wat teenstrydig met die riglyne optree. Ons wil 'n ernstige, dringende beroep op mense doen om absoluut alles in hul vermoë te doen om die regulasies toe te pas."
Africa sê die polisie, wetstoepassers en verkeersbeamptes beman etlike padblokkades waar oortreders vasgetrek word.
"Sommige was sonder permitte of bewyse dat hulle noodsaaklike personeel is en of noodsaaklike goedere vervoer."
Africa het 'n beroep op Suid-Afrikaners gedoen om asseblief by die huis te bly en nie onnodig uit te gaan tensy dit uiters noodsaaklik is nie.
"Ons versoek motoriste om asseblief van die paaie af te bly. Almal wat buite is en nie na 'n koswinkel, dokter of hospitaal toe gaan nie, moet in besit wees van 'n
permit wat hulle magtiging gee om noodsaaklike dienste te lewer," sê Africa.
Hy maan mense om nie onnodige kanse vat nie.
"Bly asseblief by die huis en help om lewens te red – moet asseblief nie deel van die statistiek raak nie."